Thorkild B. Fransgaard (FRI), 2000-03-22:
De er jo grundlaget for, hvordan man udarbejder regionsplanerne rundtomkring i amterne.
Derfor må den ikke være alt for detaljeret, og det er den her heller ikke.
Men samtidig skulle der også være nogle retningslinjer for, hvad amterne skal gøre.
Dem er der ikke for mange af.
Nu er det sådan, at når regionsplanen er lavet, så udarbejder man en kommuneplan efter den, og det er den, befolkningen må rette sig efter.
Heldigvis for hele planlægningsområdet har vi vedtaget en lov herinde, så man ikke absolut skal revidere kommuneplanen hvert fjerde år.
Det er en god ting, for der sker jo noget hele tiden, sådan at det er bedst, man selv tager stilling til, hvornår man skal gøre noget.
Ligegyldigt hvor meget planlægning man laver, om det er på landsplan, eller det er helt nede på lokalt plan, så løber udviklingen altid fra det.
Så vi skal gøre, hvad vi kan for at følge med, og derfor er det rigtigt ikke at lave det alt for detaljeret, men bare lave nogle retningslinjer.
I den gamle landsplan havde vi nogle landsdelsområder.
Nu kommer der to mere, nemlig Trekantområdet og Holstebroområdet.
Det er et klart udtryk for, at det er udviklingen, der bestemmer, og at det ikke er os, som vi tror.
Det er lige bestemt i de to områder, der er sket så kraftig en udvikling i gennem de seneste 15-20 år, så selvfølgelig skal de udpeges som landsdelsområder, for det er derude, der er gang i det.
Det er i Sønderjylland i nærheden af den tysk-danske grænse, hvor et af Nordeuropas største transportcentre er.
Jeg ved ikke, hvor meget det har at sige.
Men det er sådan, at de mennesker, der arbejder dér, da gerne vil have det sådan.
Så under det, der hedder Nyt syn på landsdelsdistrikterne, er der en lille åbning, som vi er glade for i Frihed 2000.
Der står udtrykkeligt, at der nu skal skabes mulighed for, at det kan være en selvbærende udvikling.
Det er noget, som vi hele tiden har gået ind for, at der gives mulighed for.
Derfor har vi stillet en række
forslag sammen med andre borgerlige partier om, at man kunne lave nogle mere fleksible ordninger derude.
Så vi glæder os så til, at regeringen får et andet syn på de forslag, vi kom frem med, for det, der nævnes her i redegørelsen, kan jo være med til det.
Nu nævnes der godt nok i redegørelsen, at det, der kan blive plads til derude, er en ny form for arbejdspladser.
Nu ved jeg ikke, hvad der menes med det, men der er jo en masse små og mellemstore virksomheder af dem, vi kender, som udmærket kan være ude i landdistrikterne.
Langt de fleste af dem, vi kender i dag, er jo startet derude.
Men det kan jo være, vi kan få det ind i redegørelsen.
Jeg vil sige, at der er et helt andet område, som der ikke har været talt meget om.
Nu har vi talt planlægning, men sådan en landsplan indeholder jo flere ting, og der er bl.a. den side, hvor der står: Hvad skal Danmark leve af.
Der er en tekst, som jeg ikke er så glad for.
Det er derfor, jeg tager det op.
Der står: »Hvad eksporten angår, er Danmark derimod fortsat et industriland, selv om servicesektorens eksport vinder frem.«
Jeg kan ikke lide den måde, det er skrevet på, for så er det, som om vi ligesom tilsidesætter den industri, vi har.
For de faktiske forhold er jo noget anderledes end den tekst.
Tallene er fra 1997.
Der fremgår det tydeligt, at landbrug, fiskeri, fødevareindustri og byggeri - det jeg mener er industri på nuværende tidspunkt - eksporterer for 398 mia. kr.
Derimod er den private service kommet op på at eksportere for 15 mia. kr.
Det er kun godt.
Men det kan ikke være rigtigt, at det i teksten er sådan, at man ligesom tilsidesætter den hovedindustri, som hele vores samfund lever af.
Men det kan måske ændres - det her er jo et oplæg - for vi må jo gå ud fra, at folk læser sådan en landsplanredegørelse, og derfor skal vi jo passe på ikke at udtrykke os forkert.
Det mener jeg, vi gør i det tilfælde
Vi kan jo også se på side 33, at op gennem 1990'erne er
det ikke, fordi industrien - det gælder jo landbrug, fiskeri og industrien hele vejen igennem - har ligget på den lade side.
Nej, de har virkelig rustet sig til fremtiden
, så det er ikke et erhverv, der er ved at uddø.
Der har været kæmpeinvesteringer i byggeri, og det gælder også i alt inden for nye ting, selv om, som der står, der har været en meget beskeden tilgang af arbejdskraft.
Men så er der investeret store beløb.
Det er gjort for at gøre sig klar til udviklingen i fremtiden.
Så jeg vil gerne have, at ministeren lige vil se lidt på, om vi kunne lave en lidt bedre udformning over for den kæmpeindustri, som bærer vort samfund.
Der er også et afsnit om landbruget.
Landbruget har jo kæmpebetydning for vort samfund.
Det er faktisk det eneste råstof, vi har, og derudfra er jo andre virksomheder opstået, det er ganske rigtigt.
Men generelt vil jeg sige om den landsplanredegørelse her, at den ikke er detaljeret, og det synes jeg heller ikke, den skal være. Jeg savner dog måske, at den var lidt mere fremadrettet med nogle retningslinjer, selv om jeg ved, at det er vanskeligt.
Men selve redegørelsen her tager vi i Frihed 2000
til efterretning, og vi ser frem til, hvad der vil ske i løbet af sommeren, så nogle af de ting, jeg har nævnt - der kan også komme andre ting - måske kan bliver rettet ind.